Tampereen jatkettava investointeja – menetystä vuodesta ei saa tehdä menetettyä vuosikymmentä, kirjoittaa apulaispormestari

Koronakriisi on osoittanut, että kaupungit ja kaupunkilaiset pystyvät muuttamaan toimintaansa nopeasti tarpeen vaatiessa. Töitä tehdään kotona ja muuta liikkumista vältetään. Tällöin esimerkiksi yksityisautoilun sekä joukkoliikenteen määrät ovat väliaikaisesti pudonneet. Monet arjelle tärkeät toiminnot, kuten koulut ja päiväkodit, ovat muuttaneet muotoaan tai toiminta on supistunut. Kaikki tämä tehdään, jotta terveydenhuollon ammattilaisten urakka olisi mahdollinen selättää. Tulevaisuutta ajatellen käyttäytyminen saattaa muuttua myös pysyvästi: On helppo veikata, että vaikkapa etätyö tulee saavuttamaan entistäkin enemmän jalansijaa, samoin kuin ravintoloiden ja kauppojen kotiinkuljetukset. Eri koulutusasteilla tapahtunut siirtymä etäopetukseen voi sekin rohkaista uusiin toimintatapoihin. Samalla jotkin asiat säilyvät: ihmisen kaipuu toisen ihmisen luo ei häviä minnekään. Toiset ihmiset ovat myös käyttövoima, joka tekee kaupungista hyvän. Ihmiset yhdessä saavat niin kadut, ravintolat, kahvilat kuin kesäfestaritkin kukoistamaan. Tätä kaikkea olemme nyt joutuneet rajoittamaan. Osa tilannetta kommentoineista on halunnut rajoituksista jo vetää johtopäätöksiä kaupungistumisen lopusta. Tämä on kovin ennenaikaista. Esimerkiksi monet Aasian kaupungit ovat pystyneet reagoimaan niin tähän kuin aiempiin epidemiakriiseihin nopeasti. Kaupungissa tai maalla asuminen eivät ole itsessään ratkaisuja edes koronaan, vaan ratkaisuja täytyy löytää hyvin monenlaisissa olosuhteissa. Samalla on tärkeää tehdä yhdessä ne toimet, joilla niin Tampere kuin muut kaupungit selviävät taloudellisen kuopan yli. Tämä vaatii tukea ja pitkämielisyyttä niin kaupungilta, valtiolta, yhteisöiltä kuin yksityisiltä toimijoiltakin - vuokrienmaksussa ja yritysten haasteissa tarvitsemme nyt pitkämielisyyttä. Tampereen kaupunki on jo näihin talkoisiin lähtenyt. Tämän lisäksi niin valtion kuin kaupunkien on myös syytä jatkaa investointejaan. Menetetystä vuodesta ei saa tehdä menetettyä vuosikymmentä. Investoinnit tulee suunnata oikein tukemaan sitä muutosta, jolla siirrytään kestävämpään, hiilineutraaliin yhteiskuntaan. Kaupunkivihreä, hyvä ilmanlaatu ja kaikkien saavutettavissa olevat ulkoilureitit ovat olleet viime aikoina suuressa arvossa. Ihmisten kulttuurinjano eri muodoissaan on myös ollut valtava. Jos jotain hyvää kriisistä voi löytää, niin sen että ihmiset kykenevät muuttamaan nopeasti toimintatapojaan. Tätä tarvitaan kun jälleenrakennuksen aika koittaa Kun rajoituksia aletaan poistaa, myös monet tutut asiat tulevat olemaan tärkeitä aina lähiravintolasta lasten päiväkotiin. Kaupunki palveluineen ja kaupunkilaisineen nousevat arvoon, jota emme vielä kuukausi pari sitten osanneet edes arvata. Näistä hyvän elämän eväistä on kriisin keskellä pidettävä huolta. Kirjoittaja on Tampereen apulaispormestari ja kaupunginvaltuutettu (vihr.)